Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 89/05)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„TORO”

Referentni broj: PDO-ES-A0886-AM03

Datum obavijesti: 18. prosinca 2019..

OPIS I RAZLOZI ODOBRENE IZMJENE

1. Izmjena fizičkih i kemijskih svojstava po vrsti vina

Opis i razlozi

Ta se izmjena odnosi na točku 2. podtočku (a) specifikacije proizvoda i točku 1.4. jedinstvenog dokumenta.

Dostupnost sigurnijih tehnologija i novi ukusi potrošača doveli su do stvaranja novih trendova u proizvodnji vina zbog čega je potrebno prilagoditi udio reducirajućeg šećera u bijelim i ružičastim vinima s 4 grama po litri na 9 grama po litri. Osim toga, kad je riječ o crnim vinima, bogato iskustvo u proizvodnji vina pokazalo je da vina oznake „Toro” DO imaju manji ukupni udio šećera, no to ne utječe na njihovu visoku kvalitetu. Stoga je gornja granica od 6 grama po litri smanjena na 4 grama po litri.

Nadalje, uklonjen je element suhog ekstrakta jer je suvišan.

Ta se izmjena, kojom se izmjenjuje jedinstveni dokument, smatra standardnom jer uključuje prilagodbu fizičkih i kemijskih svojstava. To ne podrazumijeva znatnu izmjenu zaštićenog proizvoda, koji zadržava svojstva i profil koji se postižu međudjelovanjem prirodnih i ljudskih čimbenika iz opisa povezanosti. Stoga se smatra da ta izmjena ne odgovara nijednoj od kategorija iz članka 14. stavka 1. Uredbe (EU) 2019/33.

2. Izmjena uvjeta proizvodnje: prinos pri ekstrakciji

Opis i razlozi

Ta se izmjena odnosi na točku 3. podtočku (b.1) specifikacije i točku 1.5.1. jedinstvenog dokumenta.

Posljednjih su godina nove tehnologije u vinarijama, primjena hlađenja i upotreba vakuumskih filtara za klasifikaciju mošta omogućili dobivanje više soka iz grožđa bez povećanja pritiska koji bi mogao štetno utjecati na kvalitetu. Time se dobivaju najbolji rezultati s većim prinosom uz zadržavanje iste razine kvalitete koja se zahtijeva u specifikaciji. Stoga se predlaže povećanje prinosa pri ekstrakciji sa 70 litara na 72 litre vina na svakih 100 kilograma grožđa.

Ta se izmjena, kojom se izmjenjuje jedinstveni dokument, smatra standardnom jer ne podrazumijeva znatne izmjene zaštićenog proizvoda koji zadržava svojstva i profil koji su opisani u povezanosti, a postižu se međudjelovanjem prirodnih i ljudskih čimbenika. Stoga se smatra da ta izmjena ne odgovara nijednoj od kategorija iz članka 14. stavka 1. Uredbe (EU) 2019/33.

3. Povećanje prinosa sorte verdejo i ažuriranje najvećih prinosa u hektolitrima po hektaru

Opis i razlozi

Ta se izmjena odnosi na točku 5. specifikacije i točku 1.5.2. jedinstvenog dokumenta.

Napredak u suvremenom vinogradarstvu doveo je do većih prinosa u proizvodnji (u kilogramima po hektaru) bez štetnih posljedica za kvalitetu sirovina. U konkretnom slučaju sorte Verdejo vrijednost najvećeg prinosa koja je dosad bila navedena u specifikaciji za ZOI „Toro” bila je prilično ispod prosječnih prinosa na tom području. Zbog toga je bila ugrožena neto marža vinogradara, a posljedično i profitabilnost vinograda. Stoga se predlaže povećanje u rasponu od 6 900 kilograma po hektaru do 9 000 kilograma po hektaru.

Prinosi u hektolitrima po hektaru isto su tako ažurirani zbog povećanja prinosa pri ekstrakciji (prethodna izmjena).

Ta se izmjena, kojom se izmjenjuje jedinstveni dokument, smatra standardnom jer ne podrazumijeva znatne izmjene zaštićenog proizvoda koji zadržava svojstva i profil koji su opisani u povezanosti, a postižu se međudjelovanjem prirodnih i ljudskih čimbenika. Stoga ta izmjena ne odgovara nijednoj od kategorija iz članka 14. stavka 1. Uredbe (EU) 2019/33.

4. Dodavanje opravdanja za obavljanje pakiranja na razgraničenom području

Opis i razlozi

Ta se izmjena odnosi na točku 8. podtočku (b.2) specifikacije i točku 1.9. jedinstvenog dokumenta.

Tekst točke 8. podtočke (b.2) specifikacije preformuliran je da bi se opravdalo pakiranje (punjenje u boce) na razgraničenom području definiranom u skladu s člankom 4. stavkom 2. nove Uredbe (EU) 2019/33.

Budući da je riječ o praksi koja je već bila obvezna, to se smatra standardnom izmjenom koja utječe na jedinstveni dokument. Stoga se tom izmjenom ne uvode nikakva nova ograničenja stavljanja na tržište. Riječ je o jednostavnoj promjeni teksta kojom se osigurava usklađenost sa zakonodavstvom koje je na snazi. Stoga se smatra da ta izmjena ne odgovara nijednoj od kategorija iz članka 14. stavka 1. Uredbe (EU) 2019/33.

5. Usklađivanje s pravilima o provjeri usklađenosti sa specifikacijom

Opis i razlozi

Ta se izmjena odnosi na točku 9. specifikacije.

Usklađivanje s odredbama Uredbe (EU) br. 1306/2013 Europskog parlamenta i Vijeća od 17. prosinca 2013. i Provedbene uredbe Komisije (EU) 2019/34 od 17. listopada 2018., a posebno njezinim člankom 19., u kojem se utvrđuje na koji način nadležno tijelo ili kontrolna tijela provode godišnju provjeru radi provjere ispunjavanja uvjeta iz specifikacije proizvoda. Izmjena je dio nužnog ažuriranja specifikacije kako bi se osigurala njezina usklađenost s kriterijima iz norme UNE-EN-ISO 17065.

Smatra se da izmjena ne utječe na jedinstveni dokument jer ne odgovara nijednoj od kategorija iz članka 14. stavka 1. Uredbe (EU) 2019/33.

JEDINSTVENI DOKUMENT

1. Naziv proizvoda

„Toro”

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

VINO – BIJELA VINA I RUŽIČASTA VINA

Bijela vina slamnato žute su boje, punog i uravnoteženog okusa te voćnih aroma. Fermentiraju li se vina u bačvama, ta se svojstva povezuju s notama dima i prepečenosti koje se dobivaju od drva.

Ružičasta vina crvene su boje jagode ili maline, a odlikuju se aromama šumskog voća.

Ako udio neprevrelih šećera u vinima iznosi 5 grama po litri ili više, vina smiju sadržavati najviše 250 miligrama sumporova dioksida po litri.

U svakom slučaju, fizički i kemijski parametri utvrđeni u ovom stavku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 18 Najveći ukupni sadržaj sumporova dioksida (u miligramima po litri) 200

VINO – CRNA VINA

Crna vina tamne su boje višnje, punog i uravnoteženog okusa, s aromama crvenog i šumskog voća, a odlikuje ih dobra struktura. Dozrijevanjem poprimaju i note koje im daje bačva. Crna vina „Toro” razlikuju se od crnih vina s drugih područja jer imaju izraženiju strukturu i više tanina, prevladavajuću notu zrelog voća i manju kiselost.

U svakom slučaju, fizički i kemijski parametri utvrđeni u ovom stavku moraju biti u skladu s ograničenjima utvrđenima u propisima EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12,5 Najmanji ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 20 Najveći ukupni sadržaj sumporova dioksida (u miligramima po litri) 150

5. Postupci proizvodnje vina

a. Osnovni enološki postupci

POSTUPCI PROIZVODNJE VINA

Poseban enološki postupak

— Najmanja potencijalna alkoholna jakost grožđa: 10,5 % volumena.

— Najveći prinos pri ekstrakciji: 72 litre na 100 kilograma grožđa.

POSTUPCI PROIZVODNJE VINA

Relevantna ograničenja u proizvodnji vina

Bijela vina moraju se proizvoditi isključivo od bijelih sorti grožđa (Malvasia Castellana i Verdejo).

Ružičasta vina moraju se proizvoditi od odobrenih sorti crnog i bijelog grožđa (primarne i sekundarne sorte).

Crna vina moraju se proizvoditi od sorti Tinta de Toro i Grenache te moraju sadržavati najmanje 75 % sorte grožđa Tinta de Toro.

POSTUPCI PROIZVODNJE VINA

Postupak uzgoja

— Najmanja gustoća sadnje vinove loze: 500 trsova po hektaru.

— Trsovi se mogu uzgajati metodom račvastog uzgoja ili špalirskim sustavom uzgoja.

— Nisu dopušteni mješoviti nasadi koji onemogućuju odvojenu berbu za svaku sortu.

b. Najveći prinos

Sorte crni Grenache, Malvasía Castellana (Doña Blanca) i Verdejo

9 000 kilograma grožđa po hektaru

Sorte crni Grenache, Malvasía Castellana (Doña Blanca) i Verdejo

64,80 hektolitara po hektaru

Sorta Tinta de Toro

6 000 kilograma grožđa po hektaru

Sorta Tinta de Toro

43,20 hektolitara po hektaru

6. Razgraničeno zemljopisno područje

Zemljopisno područje proizvodnje ZOI-ja „Toro” smješteno je na najzapadnijem dijelu regije Castilla y León, jugoistočno od pokrajine Zamora, a uključuje dijelove prirodnih područja Tierra del Vino, Valle del Guareña i Tierra de Toro. Graniči s nizinama regija Tierra del Pan i Tierra de Campos, a proteže se na 62 000 hektara.

Uključuje sljedeće općine:

U pokrajini Zamora:

Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo i Villabuena del Puente.

U pokrajini Valladolid:

San Román de Hornija, Villafranca del Duero, vinogradarske okruge općina Villaester de Arriba i Villaester de Abajo te općinu Pedrosa del Rey.

7. Glavne sorte vinove loze

VERDEJO

DOÑA BLANCA – MALVASÍA CASTELLANA

TEMPRANILLO – TINTA DE TORO

8. Opis povezanosti

Klimatski uvjeti (iznimno hladne zime, velik broj sunčanih sati i ekstremne temperature) ograničuju prinos vinove loze. Različite su vrste tla pjeskovito-ilovaste (vinogradari sade svaku sortu u skladu s vrstom tla), neutralnih pH vrijednosti i s malim količinama organskih tvari, koje dodaju vinogradari u obliku poboljšivača tla. Klimatski uvjeti i vrste tla utječu na aromu, strukturu i znatnu alkoholnu jakost vina. Osim toga, visok udio željeza u tlu, u kombinaciji s primjenom metode račvastog uzgoja i starosti vinograda, utječe na izuzetnu pigmentiranost tih vina.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

U nacionalnom zakonodavstvu

Vrsta dodatnog uvjeta:

Pakiranje unutar razgraničenog zemljopisnog područja

Opis uvjeta:

Postupak proizvodnje vina uključuje punjenje u boce i naknadno dozrijevanje vina. Stoga se organoleptička te fizička i kemijska svojstva opisana u specifikaciji mogu zajamčiti samo ako se sve radnje povezane s proizvodnjom vina provode na području proizvodnje. Punjenje u boce vina sa ZOI-jem „Toro” jedan je od čimbenika ključnih za postizanje svojstava navedenih u specifikaciji. Zbog toga, i u cilju osiguravanja kvalitete i pružanja jamstva u pogledu podrijetla i kontrole, punjenje u boce provodi se u pogonima za punjenje u boce u vinarijama na području proizvodnje.

Pravni okvir:

U nacionalnom zakonodavstvu

Vrsta dodatnog uvjeta:

Dodatne odredbe u pogledu označivanja

Opis uvjeta:

Umjesto izraza „ZAŠTIĆENA OZNAKA IZVORNOSTI” na etiketama se može upotrebljavati tradicionalni izraz „OZNAKA IZVORNOSTI”.

Na etiketama vina mogu se navoditi i napomene „ROBLE” [HRAST] i „FERMENTADO EN BARRICA” [FERMENTIRANO U BAČVI]. Za crna vina mogu se upotrebljavati tradicionalni izrazi „CRIANZA”, „RESERVA” i „GRAN RESERVA”, pod uvjetom da ispunjavaju uvjete iz zakonodavstva koje je na snazi.

Poveznica na specifikaciju proizvoda

www.itacyl.es/documents/20143/342640/PPta+Mod+PCC+DO+TORO+Rev+2.docx/9d4323ba-0af4-a645-ea7e-0856f899275a?

(1) SL L 9, 11.1.2019., str. 2.